google/wiki40b huggingface dataset:
Κρατικό Συμβούλιο της ΕΣΣΔ

Διακρατική Οικονομική Επιτροπή

Με την εξουσία της κεντρικής κυβέρνησης να είναι κατά πολύ αποδυναμωμένη από το αποτυχημένο πραξικόπημα, ο Γκορμπατσόφ ίδρυσε μια επιτροπή τεσσάρων ατόμων, στην οποία ήταν επικεφαλής ο πρωθυπουργός της Ρωσικής ΣΟΣΔ Ιβάν Σιλάγιεφ,που περιλάμβανε τον Γκριγκόρι Γιαβλίνσκι, τον Αρκάντι Βόλσκι και τον Γιούρι Λούζκοφ, για να εκλέξουν νέο υπουργικό συμβούλιο. Αυτή η επιτροπή μετατράπηκε αργότερα σε Επιτροπή για την Λειτουργική Διαχείριση της Σοβιετικής Οικονομίας (ΕΛΔΣΟ), υπό την προεδρία του Σιλάγιεφ, για τη διαχείριση της Σοβιετικής οικονομίας. Η ΕΛΔΣΟ αντικαταστάθηκε γρήγορα στον βαθμό εξουσίας από την Διακρατική Οικονομική Επιτροπή της Σοβιετικής Ένωσης (ΔΟΕ), γνωστή και ως Οικονομική Κοινότητα, η οποία ιδρύθηκε στις 20 Σεπτεμβρίου με την ονομασία Διαπεριφερειακή Οικονομική Επιτροπή. Η αποστολή του ήταν ο συντονισμός της οικονομικής πολιτικής στη Σοβιετική Ένωση. Ως πρόεδρος της ΕΛΔΣΟ και της ΔΟΕ, ο Σιλάγιεφ προέδρευσε μια Σοβιετική Ένωση που αποδιοργανωνόταν γρήγορα. Στις 6 Σεπτεμβρίου 1991, ένα προεδρικό διάταγμα έδωσε προσωρινά στην ΔΟΕ την ίδια εξουσία με το Υπουργικό Συμβούλιο και ο Σιλάγιεφ έγινε ντε φάκτο πρωθυπουργός της Σοβιετικής Ένωσης.
Όταν πρωτοανέλαβε το αξίωμα, ο Σιλάγιεφ ήθελε να μειώσει τις εξουσίες της κεντρικής κυβέρνησης και να δώσει περισσότερες εξουσίες στις σοβιετικές δημοκρατίες. Αυτή η άποψη άλλαξε, και τελικά ζήτησε από τον Γέλτσιν να επιστρέψει ένα μεγάλο μέρος της εξουσίας της κεντρικής κυβέρνησης την οποία σφετερίστηκε μετά τον Αύγουστο. Σε αυτό απέτυχε, και η θέση του ως Πρωθυπουργός της Ρωσικής ΣΟΣΔ αποδυναμώθηκε ως αποτέλεσμα. Ο Όλεγκ Λόμποφ, Πρώτος Αναπληρωτής Πρωθυπουργός του Σιλάγιεφ, ηγήθηκε της αντι-Σιλαγιεφικής φράξιας στο Συμβούλιο Υπουργών της Ρωσικής ΣΟΣΔ και κατάφεραν να τον καθαιρέσουν στις 26 Σεπτεμβρίου 1991, Ο Λόμποφ διαδέχτηκε τον Σιλάγιεφ ως πρωθυπουργό της Ρωσικής ΣΟΣΔ. Ο Σιλάγιεφ, ως επιτηρητής της οικονομίας, έλαβε το καθήκον να ξεκινήσει οικονομικές μεταρρυθμίσεις στη Σοβιετική Ένωση με ένα τρόπο που να ταιριάζει τόσο στην κεντρική κυβέρνηση όσο και στις σοβιετικές δημοκρατίες. Ο Σιλάγιεφ προσπάθησε να δημιουργήσει μια ενσωματωμένη οικονομία ενώ ξεκινούσε την μετάβαση της οικονομίας στην αγορά. Η ΔΟΕ έδειξε τη διεθνή πρόθεσή της υπογράφοντας τον Ευρωπαϊκό Χάρτη Ενέργειας στις 16/17 Δεκεμβρίου 1991 με άλλες 35 χώρες, αλλά αυτό υπονομεύθηκε από την υπογραφή του χάρτη και από εννέα από τις δώδεκα υπόλοιπες δημοκρατίες.

Διάλυση της Σοβιετικής Ένωσης

Στις 19 Δεκεμβρίου, η ΕΛΔΣΟ διαλύθηκε με προεδρικό διάταγμα, και ο Γκορμπατσόφ παραιτήθηκε από το αξίωμα του Προέδρου της Σοβιετικής Ένωσης στις 25 Δεκεμβρίου. Την επόμενη ημέρα, 26 Δεκεμβρίου 1991, ο Σιλάγιεφ παραιτήθηκε από τη θέση του ως πρόεδρος της ΔΟΕ. και η Σοβιετική Ένωση διαλύθηκε επισήμως από το Συμβούλιο των Δημοκρατιών.
Πούκα

Ιστορία

Κατά τη διάρκεια του 20ού αιώνα, η Πούκα επεκτάθηκε ως στρατιωτική βάση και ως κέντρο καθολικής εκπαίδευσης. Ο διακεκριμένος Αλβανός ποιητής Μιγκιένι διέμεινε εκεί από το 1936 έως το 1937. Το σχολείο όπου εργαζόταν ως δάσκαλος είναι τουριστικό αξιοθέατο.

Ανθρωπολογία

Ο οικισμός κατοικείται από τη φυλή Πούκα οποία είναι μια από τις «επτά φυλές Πούκα» (αλβανικά: shtatë bajrakët e Pukës‎). Σύμφωνα με την παράδοση, που καταγράφηκε από τον Υακίντ Εκάρντ στα μέσα του 19ου αιώνα, ο οικισμός της Πούκα είχε ιδρυθεί από κάποιον Πάολο Ζέντα, ο οποίος σύμφωνα με τον Μαρίν Μπαρλέτιους ήταν συγγενής του Λέκα Δουκαγκίνι. 
Η περιοχή έχει επίσης το δικό της Κανούν, ένα σύνολο εθιμικών αλβανικών νόμων και είναι γνωστό ως Kanuni i Pukës (Κανόνες της Πούκα) και χρησιμοποιείται κυρίως στη Βόρεια Αλβανία και το Κοσσυφοπέδιο. 
Το τοπωνύμιο μπορεί να προέρχεται από τη λατινική φράση via publica («δημόσια οδός»), καθώς βρίσκεται επί μίας παλιάς εμπορικής διαδρομής.
Ιωάννης Γ΄ του Σαλόν-Αρλαί

Βιογραφία

Ήταν το μόνο τέκνο του Λουδοβίκου Α΄ κυρίου του Αργκέλ και της Μαργαρίτας των Βιεν, κόρης του Φιλίππου κυρίου του Πυμόν. Ο πατέρας του απεβίωσε στη Μεσημβρία, στη Σταυροφορία του Αμεδαίου ΣΤ΄ κόμη της Σαβοΐας υπέρ του 2ου εξαδέλφου του Ιωάννη Ε΄ Παλαιολόγου Αυτοκράτορα των Ρωμαίων.
Το 1388 απεβίωσε ο Ούγος Β΄ κύριος του Αρλαί και επειδή ο νεότερος αδελφός του Λουδοβίκος Α΄ είχε τελευτήσει από το 1366, τον διαδέχθηκε ο Ιωάννης Γ΄ ως κύριος του Αρλαί.
Με το γάμο του με τη Μαρία πριγκίπισσα της Οράγγης, έγινε πρίγκιπας της Οράγγης συζυγικώ δικαιώματι (jure auxoris) και το πριγκιπάτο περιήλθε στον Οίκο του. Το 1418 απεβίωσε και τον διαδέχθηκε ο γιος του Λουδοβίκος Β΄ ως πρίγκιπας της Οράγγης.
Πρωτάθλημα ποδοσφαίρου ανδρών Χιλής

Σύστημα διεξαγωγής

Στο πρωτάθλημα συμμετέχουν είκοσι (20) ομάδες, ενώ η αγωνιστική περίοδος είναι χωρισμένη σε δύο τουρνουά Απερτούρα και Κλαουσούρα.
Ντιντιέ Ολέ-Νικόλ

Καριέρα

Είχε μια μέση αγωνιστική καριέρα στις χαμηλότερες κατηγορίες της Γαλλίας με τις Ανζέ, Σαμπερί και Ραόν-λ'Ετάπ. Η θέση στην οποία αγωνιζόταν ήταν αυτή του Αμυντικού.

Προπονητική Καριέρα

Διετέλεσε προπονητής των Ραόν-λ'Ετάπ, Βαλανσιέν, Νιμ, Σατορού. Επίσης εργάστηκε ως προπονητής της ομάδας της Λιγκ 1 ΟΖΚ Νις, από την 1η Ιουλίου 2009 και μέχρι τις 9 Μαρτίου 2010, όταν και η ΟΖΚ Νις αποφάσισε να τον απολύσει παραδίδοντας τις τύχες της ομάδας στους Ερίκ Ρουά, Ρενέ Μαρσιγκλιά και Φρεντερίκ Γκιοριά.
Τον Σεπτέμβριο του 2010, ανακοινώθηκε ως ο νέος προπονητής της Νεσατέλ Ξαμάξ. Απομακρύνθηκε από την τεχνική της ηγεσία έπειτα από μια εντός έδρας ήττα με σκορ 4-1 από την ΦΚ Τουν στις 11 Μαΐου 2011, αφήνοντας την φιναλίστ του Κυπέλλου Ελβετίας δύο πόντους πάνω από την ζώνη του υποβιβασμού με τρία εναπομείναντα παιχνίδια.
Τον Ιούλιο του 2011, προσλήφτηκε στην θέση του προπονητή από τον κυπριακό σύλλογο Απόλλων Λεμεσού, μία από τις καλύτερες κυπριακές ομάδες, με μεγάλο αριθμό οπαδών, αλλά με πάμπολα οικονομικά προβλήματα και με προβλήματα στελέχωσης του προπονητικού επιτελείου το 2011. Ο Ντιντιέ Νικόλ, εμφανίστηκε ως ο πλέον κατάλληλος από μία λίστα προπονητών, ώστε να βοηθήσει την ομάδα να ανασυνταχτεί και να επιστρέψει στον δρόμο των επιτυχιών και των τίτλων.
Στις 10 Νοεμβρίου 2011, ο Ολέ-Νικόλ προσλήφτηκε στην θέση του προπονητή της ομάδας της Ligue Professionnelle 1 ΟΣΜ Αλζέ, υπογράφοντας διετές συμβόλαιο με τον σύλλογο του Αλγερίου.
Στις 24 Μαΐου 2012, ανακοινώθηκε πως θα αναλάμβανε την τεχνική ηγεσία της ομάδας της Νασιονάλ ΦΚ Ρουέν, για την σεζόν 2012-13.
Βεντοτένε

Η νήσος Βεντοτένε (ιταλικά: Ventotene / λατινικά: Pandataria ή Pandateria, εκ του αρχαιοελληνικού: Πανδατερία ή Πανδατωρία) βρίσκεται στο νησιωτικό σύμπλεγμα (αρχιπέλαγος) Ποντίνε στην Τυρρηνική θάλασσα, δυτικά της ηπειρωτικής Ιταλίας. Σε μικρή απόσταση αυτό στα ανατολικά βρίσκεται επίσης η νήσος Σάντο Στέφανο. Ο ομώνυμος δήμος έχει πληθυσμό 708 μόνιμους κάτοικους (2008).
Υπάγεται στην Επαρχία της Λατίνα της Περιφέρειας Λάτιο (Λάτσιο), ευρισκόμενο κοντά στα όρια με την Περιφέρεια Καμπανίας.
Ηλίας Καντζιλιέρης

Εικαστικό έργο

Ο Ηλίας Καντζιλιέρης με ευαισθησία πλάθει όγκους, δουλεύοντας το ξύλο, το μάρμαρο, την τερακότα και τον γύψο. Μας έδωσε έργα κυρίως πορτραίτα και φιγούρες, παραστατικά, με ελευθερία και φρεσκάδα στη γραφή. 
Η γλυπτική του είναι μια ανάγκη να ερμηνεύσει το «φως». Καταγράφοντας στο έργο του το φως στη φύση, ορίζει σχήματα και όγκους. Ένα φύλο, ένας καρπός, ένα πρόσωπο παιδιού ή γέροντα, γίνονται αφορμή και άσκηση καθαρμού της αίσθησης των πραγμάτων και του κόσμου γύρω του. Η γλυπτική για τον Ηλία είναι πορεία προς το «Γνώθι σ’ αυτόν». Χαϊδεύοντας τα υλικά του βρίσκεται σε μια σωματική σχέση μαζί τους. 
Ο καλλιτέχνης, έχει φιλοτεχνήσει σε ξύλο επιτοίχια ανάγλυφα, κασέλες, τραπέζια, καθώς και μικρά ανάγλυφα (αρνητικά) με την τεχνική του μετάλλιου. Επίσης έχει ασχοληθεί με την εφαρμοσμένη κεραμική. 
Τα τελευταία χρόνια είχε απομακρυνθεί από την Αθήνα, όπου είχε  αναπτύξει επαγγελματική δραστηριότητα. Ζει στο Λυγουριό Ναυπλίας και δεν έχει ασχοληθεί με τη Γλυπτική ως μια προσπάθεια αυτοκαθαρμού της αίσθησης και της ματιάς του. Το διάστημα αυτό έχουν φιλοτεχνηθεί έξι πίνακες ζωγραφικής με γενικό τίτλο «Νυκτερινά τοπία» καθώς και προτομές των Μαρίας Πολυδούρη και Κ. Καψάσκη. 
Με το έργο του, ενεργοποιώντας τις αισθήσεις μας, ο καλλιτέχνης μας φέρνει στο παρόν, στην ομορφιά της ζωής του κόσμου γύρω μας, δηλώνοντάς μας ότι μέσω της Τέχνης βεβαιώνεται η ανθρώπινη ύπαρξη.
Έντγουϊν Φλακ

Τα πρώτα χρόνια

Ο Φλακ γεννήθηκε στην Αγγλία και σε ηλικία 5 ετών η οικογένεια του μετανάστευσε στην Αυστραλία και στο Μπέργουικ της Βικτώρια. Τελειώνοντας τις σπουδές του 1892, όπου σπούδασε και αρχαία Ελληνική ιστορία, δούλεψε στο λογιστικό γραφείο του πατέρα του. Ήταν αθλητής του συλλόγου Ολν Μελμπούρνιανς (Old Melburnians) και πρωταθλητής σε αγώνες δρόμου στη Νέα Νότια Ουαλία και στη Βικτώρια. 21 ετών στάλθηκε στο Λονδίνο για περαιτέρω εκπαίδευση στη λογιστική δουλεύοντας στην εταιρεία Price Waterhouse (σήμερα PricewaterhouseCoopers), παράλληλα συνέχισε τον αθλητισμό όπου γράφτηκε σε σύλλογο του Λονδίνου με σκοπό να συμμετάσχει στους Ολυμπιακούς αγώνες.

Ολυμπιακοί αγώνες του 1896

Στους Α' Ολυμπιακούς αγώνες του 1896 στην Αθήνα κατέκτησε 2 χρυσά κι ένα χάλκινο μετάλλιο, ο Φλακ πήρε μέρος μετά από έξι ημέρες ταξίδι με πλοίο και τρένο. Στο πρώτο αγώνισμα που συμμετείχε ήταν τα 800 μέτρα όπου ήταν χρυσός Ολυμπιονίκης με επίδοση 2.11.0" , στα 1.500 μέτρα ήταν πάλι πρώτος με επίδοση 4.33.2" με δεύτερο τον Αμερικανό Άρθουρ Μπλέικ. Τρίτος ολυμπιονίκης ήταν στο διπλό του τένις με συμπαίκτη τον Βρετανό Ρόμπινσον όπου έχασαν στα ημιτελικά από το ζευγάρι Δ. Κάσδαγλη - Δ. Πετροκόκκινου. Συμμετείχε και στο απλό του τένις όπου αποκλείστηκε από τον Α. Ακρατόπουλο , στον μαραθώνιο εγκατέλειψε στο 35ο χλμ ενώ προπορευόταν εμφάνισε σημάδια εξάντλησης προσπάθησε να τον βοηθήσει ένας Άγγλος ζητώντας και την βοήθεια των χωρικών, ο Φλακ νομίζοντας ότι ο χωρικός προσπαθούσε να τον εμποδίσει να κερδίσει τον αγώνα του έριξε γροθιά ξεσηκώνοντας τους θεατές του αγώνα.

Η μετέπειτα ζωή του

Το 1898 ο Φλακ επέστρεψε στην Μελβούρνη και στο λογιστικό γραφείο της οικογένειας, αγόρασε και μία φάρμα όπου έτρεφε βοοειδή. Δεν ξανά έτρεξε σε αγώνες αλλά εκπροσώπησε την Αυστραλία στην Διεθνής Ολυμπιακή Επιτροπή. Η Αυστραλία έχει τιμήσει τον Φλακ κόβοντας γραμματόσημο με τη μορφή του το 1996 στην εκατονταετηρίδα των Ολυμπιακών αγώνων. Το όνομά του έχει δοθεί σε οδό κοντά στο Ολυμπιακό στάδιο του Σίδνευ κι άγαλμα του υπάρχει έξω από το σχολείο του Μπέργουιν όπου είχε φοιτήσει και ο ίδιος.
Η Αριστερά (Γερμανία)

Ιστορία

Τον Σεπτέμβριο του 2008, η Αριστερά μέτρησε 76.139 μέλη (πάνω από 60.000 προήλθαν από το PDS), που το κάνουν το τέταρτο μεγαλύτερο σε μέλη, πολιτικό κόμμα στη Γερμανία. Την πρώτη εβδομάδα μετά από τη συγχώνευση, υπήρξαν περίπου 2.500 νέα μέλη. Τα εκλογικά "φρούρια" της Αριστεράς βρίσκονται στις περιοχές που προήλθαν από την Ανατολική Γερμανία, από την οποία επίσης προέρχεται η μεγάλη πλειοψηφία των μελών της.
Στις εκλογές του 2009 η Αριστερά συγκέντρωσε το 11,9% των ψήφων, ενώ το 2013 έλαβε ποσοστό 8,6%. Σήμερα, Η Αριστερά αντιπροσωπεύεται στην Ομοσπονδιακή Βουλή (Bundestag), όπου είναι η πέμπτη μεγαλύτερη παράταξη (από τις επτά που αντιπροσωπεύονται), έχοντας ποσοστό 9,2%.
Πεντέλεια

Η Πεντέλεια, γνωστότερη και ως  Ντουρντουβάνα (σλάβικο τοπωνύμιο που σημαίνει τριανταφυλλιά), είναι βουνό της Πελοποννήσου που βρίσκεται στα σύνορα των Νομών Αχαΐας και Κορινθίας. Πρόκειται για την νοτιότερη απόληξη του Χελμού (Αροάνια Όρη), που η ψηλότερη κορυφή της έχει υψόμετρο τα 2.109 μέτρα. 
Το μεγαλύτερο μέρος του βουνού καλύπτεται από κωνοφόρα, ενώ στους πρόποδες του αναπτύσσονται κυρίως φυλλοβόλα, όπως πλατάνια, ιτιές και λεύκες.
Στις νοτιοδυτικές υπώρειες του βουνού, κοντά στο χωριό Λυκουρία του Δήμου Καλαβρύτων, στην τοποθεσία Ράχη Πύργου ή Κεφαλόβρυσο πηγάζει ο Ποταμός Λάδωνας.
Δήμος Οινοφύτων

Διοικητικές μεταβολές

Ο Δήμος Οινοφύτων συστάθηκε το 1994 και προήλθεαπό την αναγνώριση της πρώην κοινότητας Οινοφύτων σε δήμο. Η κοινότητα είχε συσταθεί το 1912, αρχικά με την ονομασία κοινότητα Στανιατών και περιλάμβανε μόνο τον οικισμό των Οινοφύτων (τότε Στανιάτες). Το 1927 μετονομάστηκε σε κοινότητα Οινοφύτων λόγω της μετονομασίες του ομώνυμου οικισμού που την αποτελούσε. Το 1971 εντάχθηκε στην κοινότητα και ο οικισμός Δήλεσι. Το 1994 η κοινότητα αναγνωρίστηκε σε δήμο, ενώ το 1999 με την εφαρμογή του προγράμματος Καποδίστριας διευρύνθηκε με την ένταξη στον δήμο των πρώην κοινοτήτων Αγίου Θωμά και Κλειδίου.
Ούζο Βαρβαγιάννη

Το Ούζο Βαρβαγιάννη είναι μάρκα ούζου της ποτοποιίας Ι. Βαρβαγιάννη ΕΠΕ με έδρα το Πλωμάρι της Λέσβου. Η ποτοποιία Βαρβαγιάννη ιδρύθηκε το 1860 από τον Ευστάθιο Ι. Βαρβαγιάννη (1805-1873). Το Ούζο Βαρβαγιάννη είναι 100% απόσταξης και διατίθεται σε 5 τύπους: Μπλε, Πράσινο, Αφροδίτη, Εύζων και Συλλεκτικό.
Μάνος Χαριτάτος

Ο Μάνος Χαριτάτος (1944 – 27 Δεκεμβρίου 2012) ήταν Έλληνας συλλέκτης και ένας εκ των δύο ιδρυτών του Εθνικού Λογοτεχνικού και Ιστορικού Αρχείου.

Βιογραφικά στοιχεία

Γεννήθηκε στην Αλεξάνδρεια και ήταν γιος του Δημήτρη Χαριτάτου και της Μαρίας Ζάχαρη. Περάτωσε τις εγκύκλιες σπουδές του στο Κολλέγιο Αθηνών και σπούδασε στο οικονομικό τμήμα της Νομικής Σχολής Αθηνών. Το 1980 ανέλαβε την διεύθυνση του Μουσείου της πόλεως των Αθηνών, θέση στην οποία παρέμεινε μέχρι το 1989. Το 1965 μαζί με τον ιστορικό και φίλο του, Δημήτρη Πόρτολο, ίδρυσε το Ελληνικό Λογοτεχνικό και Ιστορικό Αρχείο (ΕΛΙΑ), του οποίου διετέλεσε πρόεδρος επί αρκετά χρόνια. Ήταν ιδρυτικό Μέλος του Ευρωπαϊκού Κέντρου Τέχνης -EUARCE.
Υπήρξε συλλέκτης παλαιών εγγράφων, φωτογραφιών, αφισών, εφημερίδων, κ.ά. ειδών. Με δική του φροντίδα κατάφερε να συγκεντρώσει πλήθος αρχειακού υλικού, που συνδέεται κυρίως με την οικονομική, λογοτεχνική και κοινωνική ιστορία, το οποίο και φυλάσσεται στον ΕΛΙΑ.
Το 1997 τιμήθηκε από τον Δήμαρχο Παιανίας Ίωνα Βορρέ με το "Δημοσθένειο" Μετάλλιο και το Δίπλωμα Τιμής της πόλης.
Απεβίωσε στην Αθήνα από καρκίνο στις 27 Δεκεμβρίου 2012. Ήταν παντρεμένος και είχε αποκτήσει παιδιά.
Ομπέρτο Β΄ του Μιλάνου

Βιογραφικά

Η μητέρα του ονομαζόταν Ραϊλένδη. Όταν ο πατέρας του Ομπέρτο Α΄ απεβίωσε το 975, τον διαδέχθηκε μαζί με τον αδελφό του Αδαλβέρτο Β΄ του Μιλάνου. Ήταν επίσης κόμης του Μιλάνου, της Γένουας, του Μπόμπιο. Το 1002 ενώθηκε με τον Αρντουίνο μαρκήσιο της Ιβρέας (που ίσως ήταν γαμπρός του), εναντίον του Ερρίκου Β΄ των Οθωνιδών βασιλιά της Γερμανίας.
Λαδοτύρι Μυτιλήνης

Το Λαδοτύρι Μυτιλήνης είναι σκληρό τυρί με προστατευόμενη ονομασία προέλευσης (ΠΟΠ) το οποίο παράγεται από πρόβειο ή αιγοπρόβειο γάλα στην Λέσβο. Έχει λευκό ή λευκοκίτρινο χρώμα, σκληρή επιδερμίδα και έχει μικρές οπές διεσκορπισμένες σε όλη του την μάζα.

Παραγωγή

Το γάλα προέρχεται από φυλές αιγοπροβάτων οι οποίες εκτρέφονται παραδοσιακά στη Λέσβο και τρέφονται από την τοπική βλάστηση. Η περιεκτικότητα σε γίδινο γάλα μπορεί να είναι μέχρι 30%. Το γάλα πρέπει να έχει συλλεγεί από άρμεγμα το οποίο έλαβε χώρα τουλάχιστον 10 ημέρες μετά τον τοκετό. Η πήξη του γάλακτος λαμβάνει χώρα εντός 48 ωρών από την συλλογή σε θερμοκρασία 32-34 °C. Η πήξη γίνεται με τη χρήση πυτιάς ή άλλων ενζύμων με παρόμοια δράση.
Μετά την πήξη το τυρί ξαναθερμαίνεται στους 45°C και το τυρόπηγμα τοποθετείται μέσα καλούπια, ώστε να πάρει το τυρί το χαρακτηριστικό του σχήμα. Ακολουθεί επιφανειακό αλάτισμα και ωρίμανση του τυριού για τουλάχιστον τρεις μήνες σε θερμοκρασία 12 με 16°C σε περιβάλλον με τουλάχιστον 85% υγρασία. Παλαιότερα τα τυριά ωρίμαζαν για 4-5 μήνες μέσα σε ελαιόλαδο. Τώρα τα τυριά μετά την αρχική ωρίμανση ωριμάζουν για άλλους 3 μήνες και αποκτούν πιπεράτη και γλυκιά γεύση. Τα τυριά έχουν σχήμα κυλινδρικό, με διάμετρο βάσης 10 εκατοστά και ύψος 10 εκατοστά. Τα κεφάλια αυτά έχουν βάρος περίπου 1,5 κιλό.
Το τυρί έχει μέγιστη υγρασία 38% και ελάχιστη λιποπεριεκτικότητα επί ξηρού πάνω από 40%.
Οι Αγνοούμενοι

Υπόθεση

Μετά από την τραγική, ανεξήγητη συντριβή ενός αεροσκάφους που εκτελούσε την πτήση Σίδνεϊ προς Λος Άντζελες περνώντας από ένα άγνωστο, έρημο νησί του Ειρηνικού Ωκεανού, στη μέση του πουθενά. Οι 48 επιζώντες -ανάμεσά τους ο γιατρός Τζακ, η κατάδικος Κέιτ, που χάρη στο δυστύχημα ξανακέρδισε προσωρινά την ελευθερία της, ο νεαρός πάμπλουτος αλλά παχύσαρκος Χέρλυ, ο τυχοδιώκτης Σόγιερ, ο βετεράνος του Πολέμου του Κόλπου Σάιντ, ο μυστηριώδης μεσήλικας Λοκ και ένα ζευγάρι Κορεατών- διαπιστώνουν σύντομα ότι δεν θα έχουν να αντιμετωπίσουν μόνο τα στοιχεία της φύσης, αλλά και τα επικίνδυνα μυστικά του τόπου στον οποίο έχουν παγιδευτεί. Τίποτε δεν είναι αυτό που φαίνεται και το μόνο προφανές είναι ότι όλοι αυτοί οι άνθρωποι συνδέονται κατά κάποιον τρόπο, κι ότι ο καθένας τους βρίσκεται εκεί για κάποιο συγκεκριμένο λόγο. Όσο για τις ελπίδες διάσωσής τους, κι αυτές φθίνουν με την κάθε μέρα που περνά, ώσπου μετά από πολλά, 6 από τους επιζώντες καταφέρνουν να γυρίσουν πίσω στην πραγματική ζωή. Ωστόσο, για λίγο όλα μοιάζουν τέλεια στη ζωή τους, αλλά μετά οι τύψεις και η ιδέα της παραμονής των φίλων τους στο νησί τους δημιουργεί πολλά προβλήματα, ώστε να θέλουν να γυρίσουν πίσω στο νησί, κάτι το οποίο τελικά καταφέρνουν.

Βραβεία

Η σειρά βραβεύτηκε με το Έμμυ Καλύτερης Δραματικής Σειράς (Emmy Award for Outstanding Drama Series) το 2005 για την πρώτη season, και ο J.J Abrams βραβεύτηκε με το Έμμυ για την σκηνοθεσία του πιλοτικού επεισοδίου, την ίδια χρονιά. Το καστ της σειράς βραβεύτηκε με το Screen Actors Guild Award (best ensemble cast). Τον Ιανουάριο του 2006, η σειρά βραβεύτηκε με την Χρυσή Σφαίρα Καλύτερης Τηλεοπτικής Δραματικής Σειράς (Golden Globe Award for Best Television Drama), ενώ το 2007 ο Τέρι Ο' Κουίν κέρδισε το Έμμυ Καλύτερης Β' Αντρικής Ερμηνείας σε Δραματική Σειρά. 
Η σειρά ήταν υποψήφια για 54 Βραβεία Έμμυ και τελικά κέρδισε τα 11 και 7 Χρυσές Σφαίρες κερδίζοντας 1.
Συνολικά η σειρά έχει αποσπάσει 57 βραβεία και πάνω από 200 υποψηφιότητες, σε διάφορες ενώσεις και σωματεία.
Αλεξάνδρα της Ελλάδας (γενν. 1968)

Βιογραφία

Είναι το πρώτο τέκνο του Μιχαήλ πρίγκιπα της Ελλάδας και της Μαρίνας Καρέλας. 
Ο πατέρας της είναι συγγραφέας· είναι το μόνο τέκνο του Χριστοφόρου πρίγκιπα της Ελλάδας, Ο οποίος είναι εξάδελφος των Γεωργίου Β΄, Αλεξάνδρου και Παύλου βασιλέων της Ελλάδας, του Πέτρου πρίγκιπα της Ελλάδας και του Φιλίππου δούκα του Εδιμβούργου ως συζύγου της Ελισάβετ Β΄ του Ηνωμένου Βασιλείου. 
Η μητέρα της είναι κόρη του Θεοδώρου Καρέλλα βιομηχάνου (γιου του Δημητρίου) και της Έλλης Χαλικιοπούλου· είχε σπουδάσει ζωγραφική στην ΑΣΚΤ και στο École des Beaux-Arts του Παρισιού και ήταν μαθήτρια του Όσκαρ Κοκόσκα και του Γιάννη Τσαρούχη. 
Αδελφή τής Αλεξάνδρας είναι η Όλγα, σύζυγος του Αίμονα πρίγκιπα της Αόστης, από τον Οίκο της Σαβοΐας. Εξάδελφοι τής Αλεξάνδρας είναι ο Κωνσταντίνος Β΄ της Ελλάδας, ο Κάρολος πρίγκιπας της Ουαλίας, ο Ανδρέας δούκας της Υόρκης, ο Εδουάρδος κόμης του Ουέσσεξ, κ.ά.
Ομώνυμες με αυτήν είναι η 2η εξαδέλφη της Αλεξάνδρα πριγκίπισσα της Ελλάδας, σύζυγος του Πέτρου Β΄ της Γιουγκοσλαβίας από τον Οίκο των Καρατζόρτζεβιτς και η μεγάλη θεία της Αλεξάνδρα πριγκίπισσα της Ελλάδας, σύζυγος του Παύλου Αλεξάνδροβιτς μεγάλου δούκα της Ρωσίας από τον Οίκο των Σ.Χ.Γκόττορπ.
Δηλητήριο ζώων

Ως δηλητήριo ζώων (αγγλικά: venom‎, από το λατινικό venenum, που σημαίνει φάρμακο ή δηλητήριο) αναφέρονται οι τοξικές ουσίες που εκκρίνουν διάφορα φίδια, έντομα και ζώα.
Το δηλητήριο μεταδίδεται σε τρίτους οργανισμούς, ανάλογα με την περίπτωση, μέσω δαγκώματος (δήγμα) ή τσιμπήματος. Η δραστικότητα των διαφόρων δηλητηρίων ποικίλλει. Θανατηφόρα συχνά χαρακτηρίζονται από τη μέση θανατηφόρο δόση (LD₅₀, LD50, ή LD-50), εκφρασμένη σε κλάσμα μάζας (π.χ. μιλιγραμμάρια τοξίνης ανά χιλιόγραμμο μάζας σώματος), που θα σκοτώσει το 50% του στόχου ενός συγκεκριμένου τύπου. Τα δηλητήρια διαφόρων ειδών, όπως π.χ. ορισμένων φιδιών και των μελισσών, χρησημοποιούνται σε θεραπευτικές δράσεις.
Γιασεμίν Αντάρ

Βιογραφία

Η Αντάρ γεννήθηκε το 1991 στο Μπαλικεσίρ της ομώνυμης επαρχίας της δυτικής Τουρκίας. Σπούδασε φυσική αγωγή και αθλητισμό στο πανεπιστήμιο της γενέτειράς της και εργάζεται ως δασκάλα στη Νίγδη της Καππαδοκίας. Ξεκίνησε την ενασχόλησή της με τον αθλητισμό ως σφαιροβόλος και αργότερα μεταπήδησε στην πάλη, ενώ ανήκει στο έμψυχο δυναμικό του συλλόγου Trakya Birlik SK. Το 2013 συμμετείχε στην κατηγορία των 72 κιλών του Παγκοσμίου Πρωταθλήματος Πάλης που διεξήχθη Καναδά, όπου σημείωσε μια νίκη (άνευ αγώνος) και δύο ήττες, διεκδικώντας μέσω της διαδικασίας των ρεπεσάζ το χάλκινο μετάλλιο, χωρίς ωστόσο να πετύχει τον στόχο της.
Το 2013 συμμετείχε χωρίς επιτυχία στο Ευρωπαϊκό Πρωτάθλημα Πάλης της Τιφλίδας και κατόπιν στο Παγκόσμιο Πρωτάθλημα της Βουδαπέστης, στο οποίο πραγματοποίησε τρεις νίκες και δύο ήττες, χάνοντας την τρίτη θέση από την Αμερικανίδα Αντελίν Γκρέι. Παράλληλα, το ίδιο έτος έλαβε μέρος στους Μεσογειακούς Αγώνες που πραγματοποιήθηκαν στην Τουρκία, κατακτώντας το χρυσό μετάλλιο στην κατηγορία των 72 κ.
Τα επόμενα χρόνια έλαβε μέρος σε διάφορες διοργανώσεις στην κατηγορία των 75 κ., χωρίς ωστόσο να καταφέρει να ανέβει στο βάθρο των νικητριών, ενώ το 2016 πραγματοποίησε την παρθενική της εμφάνιση στους Ολυμπιακούς Αγώνες, όπου κατέλαβε την όγδοη θέση σε σύνολο 18 αθλητριών, μετρώντας μια νίκη και μία ήττα.
Το 2016 σημείωσε 4 νίκες σε ισάριθμες αναμετρήσεις και κατέκτησε το χρυσό μετάλλιο στο Ευρωπαϊκό Πρωτάθλημα Πάλης της Ρίγα νικώντας στον τελικό τη Ρωσίδα Αλένα Στοροντούμπτσεβα και τον αμέσως επόμενο χρόνο στο Νόβι Σαντ υπερασπίστηκε με επιτυχία τον τίτλο της απέναντι στη Ζανέτ Νέμεθ από την Ουγγαρία. Παράλληλα, το 2017 αναδείχθηκε παγκόσμια πρωταθλήτρια στην κατηγορία των 75 κ. στους αγώνες που πραγματοποιήθηκαν στο Παρίσι, επικρατώντας στον τελικό με 5-4 της Λευκορωσίδας Βασιλίσσα Μαρζαλιούκ.
Σκούρβουλα Ηρακλείου

Ιστορικά στοιχεία

Κατά την περίοδο της Ενετοκρατίας ο οικισμός αναφέρεται ως Scurvula (Fr. Barozzi fo 23v) και το 1583 Scurgulla με 104 κατοίκους (Καστροφύλακας, Κ 103)
Όπως και σε πολλά άλλα χωριά του νομού, τα Σκούρβουλα έγιναν θέατρο εκτελέσεων από τους Ναζί. Οι Γερμανοί εκτέλεσαν 40 κατοίκους του χωριού στο σημείο όπου βρίσκεται σήμερα μνημείο, πριν το χωριό.